ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Απριλίου 1999

σχετικά με κοινό τεχνικό κανονισμό για το ψηφιακό δίκτυο ενοποιημένων υπηρεσιών (ISDN), την τηλεϋπηρεσία τηλεφωνίας 3,1 kHz και τις απαιτήσεις προσάρτησης για τερματικά χειροσυσκευής (έκδοση 2)

[κοινοποιηθείσα υπό τον αριθμό Ε(1999) 875]

(Κείμενο που παρουσιάζει ενδιαφέρον για τον ΕΟΧ)

(1999/304/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 98/13/ΕΚ του Ευρωπαϊκού Κοινοβουλίου και του Συμβουλίου, της 12ης Φεβρουαρίου 1998, σχετικά με τον τερματικό εξοπλισμό τηλεπικοινωνιών, τον εξοπλισμό δορυφορικών επίγειων σταθμών, καθώς και την αμοιβαία αναγνώριση της πιστότητας αυτών των εξοπλισμών(1), και ιδίως το άρθρο 7 παράγραφος 2 δεύτερη περίπτωση,

Εκτιμώντας:

(1) ότι η Επιτροπή έχει εγκρίνει τα μέτρα για την αναγνώριση του τύπου του τερματικού εξοπλισμού για τον οποίο απαιτείται κοινός τεχνικός κανονισμός, καθώς και τη δήλωση σχετικά με το πεδίο εφαρμογής του κανονισμού αυτού, σύμφωνα με το άρθρο 7 παράγραφος 2 πρώτη περίπτωση·

(2) ότι πρέπει να εγκριθούν τα αντίστοιχα εναρμονισμένα πρότυπα, ή μέρος αυτών, τα οποία υλοποιούν τις βασικές απαιτήσεις και τα οποία μετατρέπονται σε κοινούς τεχνικούς κανόνες·

(3) ότι, για να διασφαλιστεί η συνέχεια της πρόσβασης στην αγορά για τους κατασκευαστές, είναι αναγκαίο να υπάρξουν μεταβατικές ρυθμίσεις για τον εξοπλισμό ο οποίος έχει εγκριθεί σύμφωνα με τους κανόνες της εθνικής έγκρισης τύπου·

(4) ότι η πρόταση έχει υποβληθεί στην επιτροπή έγκρισης εξοπλισμού τηλεπικοινωνιών (ACTE), σύμφωνα με το άρθρο 29 παράγραφος 2·

(5) ότι ο προς έγκριση, στην παρούσα απόφαση, τεχνικός κανονισμός είναι σύμφωνος με τη γνώμη της ACTE,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η παρούσα απόφαση ισχύει για τον τερματικό εξοπλισμό που προορίζεται να συνδεθεί με δημόσιο δίκτυο τηλεπικοινωνιών και εμπίπτει στο πεδίο των εναρμονισμένων προτύπων που καθορίζονται στο άρθρο 2 παράγραφος 1.

2. Η παρούσα απόφαση θεσπίζει κοινό τεχνικό κανονισμό που καλύπτει τις απαιτήσεις προσάρτησης για τερματικό εξοπλισμό ο οποίος προορίζεται να συνδεθεί με το ψηφιακό δίκτυο ενοποιημένων υπηρεσιών (ISDN), και έχει προβλεφθεί για την τηλεϋπηρεσία τηλεφωνίας 3,1 kHz.

Άρθρο 2

1. Ο κοινός τεχνικός κανονισμός περιλαμβάνει τα εναρμονισμένα πρότυπα τα οποία έχουν εκπονηθεί από τον αρμόδιο οργανισμό τυποποίησης και τα οποία υλοποιούν, στο μέτρο του δυνατού, τις βασικές απαιτήσεις οι οποίες αναφέρονται στο άρθρο 5 στοιχείο ζ) της οδηγίας 98/13/ΕΚ. Η παραπομπή στα πρότυπα καθορίζεται στο παράρτημα.

2. Ο τερματικός εξοπλισμός που καλύπτει η παρούσα οδηγία, συμμορφούται προς τους κοινούς τεχνικούς κανόνες οι οποίοι αναφέρονται στην παράγραφο 1, ανταποκρίνεται στις βασικές απαιτήσεις οι οποίες αναφέρονται στο άρθρο 5 στοιχεία α) και β) της οδηγίας 98/13/ΕΚ, και ανταποκρίνονται στις απαιτήσεις κάθε άλλης ισχύουσας οδηγίας, και ιδίως των οδηγιών του Συμβουλίου 73/23/ΕΟΚ(2) και 89/336/ΕΟΚ(3).

Άρθρο 3

Οι κοινοποιημένοι οργανισμοί που έχουν ορισθεί για τη διεκπεραίωση των διαδικασιών που αναφέρονται στο άρθρο 10 της οδηγίας 98/13/ΕΚ, όσον αφορά τον τερματικό εξοπλισμό που καλύπτει το άρθρο 1 παράγραφος 1 της παρούσας απόφασης, χρησιμοποιούν ή διασφαλίζουν τη χρησιμοποίηση των εναρμονισμένων προτύπων που αναφέρονται στο παράρτημα, αφής στιγμής αρχίζει να ισχύει η παρούσα απόφαση.

Άρθρο 4

1. Η απόφαση 95/526/ΕΚ καταργείται τρείς μήνες μετά την ημερομηνία έκδοσης της παρούσας απόφασης·

2. Ο τερματικός εξοπλισμός, που έχει εγκριθεί δυνάμει της απόφασης 95/526/ΕΟΚ, μπορεί να συνεχίζει να τοποθετείται στην αγορά και να τίθεται σε λειτουργία.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 12 Απριλίου 1999.

Για την Επιτροπή

Martin BANGEMANN

Μέλος της Επιτροπής

(1) ΕΕ L 74 της 12.3.1998, σ. 1.

(2) ΕΕ L 77 της 26.3.1973, σ. 29.

(3) ΕΕ L 139 της 23.5.1989, σ. 19.

ΠΑΡΑΡΤΗΜΑ

Παραπομπή στο εναρμονισμένο εφαρμοστέο πρότυπο

Το εναρμονισμένο πρότυπο το οποίο αναφέρεται στο άρθρο 2 της απόφασης είναι:

Integrated Services Digital Network (ISDN); Telephony 3,1 kHz teleservice; Attachment requirements for handset terminals

[Ψηφιακό δίκτυο ενοποιημένων υπηρεσιών· τηλεϋπηρεσία τηλεφωνίας 3,1 kHz· απαιτήσεις προσάρτησης για τερματικά χειροσυσκευής]

ETSI

Ευρωπαϊκό Ινστιτούτο Τυποποίησης στον τομέα των Τηλεπικοινωνιών

Γραμματεία

TBR 8 - Οκτώβριος 1998

(με εξαίρεση την εισαγωγή)

Πρόσθετες πληροφορίες

Το Ευρωπαϊκό Ινστιτούτο Τυποποίησης στον τομέα των Τηλεπικοινωνιών είναι αναγνωρισμένο σύμφωνα με την οδηγία 98/34/ΕΚ του Συμβουλίου(1)·

Το εναρμονισμένο πρότυπο που αναφέρεται ανωτέρω εκπονήθηκε δυνάμει εντολής που εκδόθηκε σύμφωνα με τις σχετικές διαδικασίες της οδηγίας 98/34/ΕΚ.

Το πλήρες κείμενο του εναρμονισμένου προτύπου, που αναφέρεται ανωτέρω, μπορεί να ζητηθεί από το:

European Telecommunications Standards Institute 650, route des Lucioles F - 06921 Sophia Antipolis Cedex

ή την

Ευρωπαϊκή Επιτροπή,

DG XIII/A/2 - (BU 31, 1/7),

Rue de la Loi/Wetstraat 200, B - 1049 Βρυξέλλες

ή από τον οποιοδήποτε άλλο οργανισμό υπεύθυνο για τη διάθεση των προτύπων ETSI· κατάλογος αυτών των οργανισμών βρίσκεται στο Internet, στη διεύθυνση www.ispo.cec.be.

(1) ΕΕ L 204 της 21.7.1998, σ. 37.